กรุงเทพมหานคร เร่งฟื้นฟูคลองแสนแสบ สำรวจชุมชนเตรียมติดตั้งบ่อดักไขมัน
นายขจิต ชัชวานิชย์ ปลัดกรุงเทพมหานคร ประชุมติดตามความคืบหน้าแนวทางการพัฒนาคลองแสนแสบ โดยมีนายณรงค์ เรืองศรี รองปลัดกรุงเทพมหานคร พร้อมด้วยเลขานุการคณะอนุกรรมการที่เกี่ยวกับการพัฒนาคลอง คณะทำงานสนับสนุนการพัฒนาคลองแสนแสบและคลองสาขาด้านการจัดการไขมัน สำนักงานเขต 21 เขต ที่มีพื้นที่ริมคลองแสนแสบและผู้ที่เกี่ยวข้องร่วมประชุม ที่ประชุมรายงานความคืบหน้าการพัฒนาคลองแสนแสบและคลองสาขา ด้านการจัดการไขมันและรายงานการลงพื้นที่สำรวจแหล่งกำเนิดน้ำเสีย ชุมชนริมคลองฯ เพื่อพิจารณาคัดเลือกชุมชนที่จะติดตั้งถังดักไขมันตามที่ได้รับการสนับสนุนจากกรมโรงงานอุตสาหกรรมส่วนการสำรวจแหล่งกำเนิดน้ำเสียจากโรงงาน ในพื้นที่ 18 เขต กรุงเทพมหานคร จะมีการลงพื้นที่สำรวจ ระหว่างวันที่ 2 มีนาคม- 5 เมษายน 2565 พร้อมตรวจวิเคราะห์ หากค่าเกินมาตรฐาน สำนักงานเขตจะออกคำสั่งปรับปรุง หรือดำเนินคดีตามกฎหมายต่อไปปลัดกรุงเทพมหานคร มอบหมายสำนักงานเขต 21 เขต ที่มีพื้นที่ริมคลองแสนแสบ สำรวจและรวบรวมข้อมูลสิ่งก่อสร้างรุกล้ำริมคลองแสนแสบและคลองสาขาให้เรียบร้อยโดยเร็ว พร้อมกำหนดแนวทางการบริหารจัดการรื้อย้ายโดยให้เป็นรูปแบบเดียวกัน รวมทั้งสำรวจบ้านเรือนประชาชนเพื่อทำการติดตั้งบ่อดักไขมัน โดยติดตั้งบ่อดักไขมันทุกระยะ 500 เมตร รวมถึงประชาสัมพันธ์สร้างความเข้าใจและรณรงค์ไม่ทิ้งขยะและน้ำเสียลงคลองอย่างต่อเนื่อง